REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/404-21

5. oktobar 2021. godine

B e o g r a d

Z A P I S N I K

12. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 5. OKTOBRA 2021. GODINE

Sednica je počela u 13,00 časova.

Sednici je predsedavao Muamer Zukorlić, predsednik Odbora.

Sednici su prisustvovali članovi Odbora: prof. dr Marko Atlagić, Milica Dačić, Nevena Đurić, Nataša Jovanović, doc. dr Mihailo Jokić, Bratislav Jugović, Nandor Kiš (Nándor Kiss), Milijana Sakić, Goran Spasojević i Samira Ćosović.

Sednici su prisustvovali zamenici članova Odbora: Svetlana Milijić (Vladica Maričić) i prof. dr Žarko Obradović.

Sednici nisu prisustvovali članovi Odbora: Miloš Banđur, Sofija Maksimović, Života Starčević i prof. dr Ljubiša Stojmirović, niti njihovi zamenici.

Na predlog predsednika, Odbor je, jednoglasno (12 glasova - ZA), usvojio sledeći dnevni red:

D n e v n i r e d

1. Obrazovanje Radnog tela Odbora za izbor kandidata iz reda fakultetskog nastavnog osoblja za članove Komisije za etiku, iz člana 23. Kodeksa ponašanja narodnih poslanika.

Prva tačka dnevnog reda: **Obrazovanje Radnog tela Odbora za izbor kandidata iz reda fakultetskog nastavnog osoblja za članove Komisije za etiku, iz člana 23. Kodeksa ponašanja narodnih poslanika**

Uvodne napomene povodom ove tačke dnevnog reda izneo je Muamer Zukorlić, predsednik Odbora. Podsetio je članove Odbora, da je Narodna skupština, na sednici održanoj 23. septembra 2021. godine, donela Odluku o izmenama i dopunama Odluke o usvajanju Kodeksa ponašanja narodnih poslanika. Članom 23. Kodeksa ponašanja narodnih poslanika (Sl. glasnik RS br. 156/20, 93/21) je propisano da Narodna skupština obrazuje Komisiju za etiku, za staranje o primeni Kodeksa, koja broji pet članova. Komisiju čine tri predstavnika fakultetskog nastavnog osoblja koji su na osnovnim ili master studijama angažovani ili su bili angažovani iz oblasti etike, morala ili moralnog razvoja i dva državna službenika zaposlena u Službi Narodne skupštine. Predsednik Odbora je istakao da kandidate iz reda fakultetskog nastavnog osoblja predlažu: Filozofski fakultet Univerziteta u Beogradu, Novom Sadu, Nišu, Prištini sa privremenim sedištem u Kosovskoj Mitrovici i Državni fakultet u Novom Pazaru - Departman za filozofiju. Kriterijum za izbor članova Komisije iz reda fakultetskog nastavnog osoblja je broj bodova impakt faktora (h-index sa Google Academic-a) iz oblasti etike, morala ili moralnog razvoja, koje fakulteti, uz biografiju kandidata, dostavljaju Odboru za obrazovanje, nauku, tehnološki razvoj i informatičko društvo. Prva tri kandidata sa najvećim brojem bodova impakt faktora („h-index“ sa „Google Academic-a“) predlažu se za članove Komisije. Izbor kandidata vrši telo sastavljeno od tri člana Odbora za obrazovanje, nauku, tehnološki razvoj i informatičko društvo Narodne skupštine.

Na osnovu člana 23b Kodeksa ponašanja narodnih poslanika Odbor treba obrazuje Radno telo za izbor kandidata iz reda fakultetskog nastavnog osoblja za članove Komisije za etiku. Saglasno čl. 44. stav 6. Poslovnika Narodne skupštine, Muamer Zukorlić je predložio sledeće članove Odbora za Radno telo: 1. akademik Muamer Zukorlić, predsednik; 2. prof. dr Marko Atlagić, zamenik predsednika i 3. prof. dr Žarko Obradović.

U diskusiji povodom ove tačke dnevnog reda učestvovali su Bratislav Jugović i Žarko Obradović.

Tokom svoje diskusije, Bratislav Jugović je predložio prof. dr Ljubišu Stojmirovića za člana Radnog tela Odbora za izbor kandidata iz reda fakultetskog nastavnog osoblja za članove Komisije za etiku.

Žarko Obradović se tokom soje diskusije zahvalio predsedniku Odbora na ukazanom poverenju prilikom njegovog kandidovanja za člana Radnog tela, ali i izrazio žaljenje što neće moći da prihvati kandidaturu, zbog unapred planiranih obaveza.

Na kraju diskusije, Muamer Zukorlić, predsednik Odbora je predložio

sledeće članove Odbora za Radno telo: 1. akademik Muamer Zukorlić, predsednik; 2. prof. dr Marko Atlagić, zamenik predsednika i 3. prof. dr Ljubiša Stojmirović.

Nakon glasanja, Odbor je jednoglasno usvojio ovaj predlog i doneo Odluku o obrazovanju Radnog tela za izbor kandidata iz reda fakultetskog nastavnog osoblja za članove Komisije za etiku, koji čine 1. akademik Muamer Zukorlić, predsednik; 2. prof. dr Marko Atlagić, zamenik predsednika i 3. prof. dr Ljubiša Stojmirović.

Na samom kraju, predsednik Odbora je informisao prisutne da će nakon sednice biti poslati dopisi Filozofskom fakultetu Univerziteta u Beogradu, Novom Sadu, Nišu, Prištini sa privremenim sedištem u Kosovskoj Mitrovici i Državnom fakultetu u Novom Pazaru - Departman za filozofiju i da navedeni fakulteti treba da dostave Odboru predlog jednog kandidata za člana Komisije. Predlog treba da sadrži biografiju, saglasnost i broj bodova impact faktora kandidata iz oblasti etike, morala ili moralnog razvoja, i dostavlja se Odboru u roku od 7 dana od dana prijema dopisa. Nakon dobijenih predloga navedenih fakulteta, Radna grupa će na osnovu kriterijuma iz čl. 23v Kodeksa odrediti prva tri kandidata sa najvećim brojem bodova impact faktora i predlog kandidata za izbor za člana Komisije za etiku dostaviti Odboru za administrativno-budžetska pitanja.

Sednica je završena u 13,10 časova.

Sednica je tonski snimana

SEKRETAR PREDSEDNIK

Muamer Zukorlić